กรุงศรีฯหัวใสดึงคนเอไอเอ ขาย‘รูดปรื๊ด’
แบงก์กรุงศรีฯ หัวใสใช้ตัวแทนเอไอเอขายบัตรเครดิต ตั้งเป้า 5 ปี ลูกค้าใหม่ 5 แสนราย
20 ก.ย. 2554

แบงก์กรุงศรีฯ หัวใสใช้ตัวแทนเอไอเอขายบัตรเครดิต ตั้งเป้า 5 ปี ลูกค้าใหม่ 5 แสนราย 
นายฟิลิป แทน ประธานคณะเจ้าหน้าที่ด้านสินเชื่อลูกค้าบุคคล ธนาคารกรุงศรีอยุธยา กล่าวว่า ธนาคารได้ร่วมกับบริษัท เอไอเอ ประเทศไทย ออกบัตรเครดิตเอไอเอ วีซ่า มีคุณสมบัติที่เกี่ยวข้องกับเอไอเอเพิ่มขึ้นคือ จะได้เงินคืน 0.5% เมื่อชำระเบี้ยประกันภัยเอไอเอทุก 1 หมื่นบาทและปลอดดอกเบี้ย 75 วัน 
นายฟิลิป กล่าวอีกว่า ลูกค้าสามารถสมัครบัตรเครดิตผ่านตัวแทนขายประกันเอไอเอที่มีอยู่ทั่วประเทศกว่า 1 แสนคน โดยตัวแทนขายประกันจะส่งใบสมัครมายังธนาคาร ธนาคารก็จะให้ค่าคอมมิชชันให้กับตัวแทนขายประกัน 
นายฟิลิป กล่าวว่า ลูกค้ากลุ่มนี้เป็นลูกค้าที่มีกำลังซื้อ เพราะผู้ที่จะให้ความสนใจซื้อประกันชีวิตส่วนหนึ่งต้องเป็นคนที่มีเงินเหลือเก็บออม จึงเชื่อว่าธนาคารจะได้ฐานลูกค้าอีกมาก โดยตั้งเป้าหมายภายในปีแรกจะมีลูกค้าใหม่ 5 หมื่นราย และภายในปี 2559 จะมีลูกค้าใหม่ 5 แสนราย
ปัจจุบันบัตรเครดิตของกลุ่มกรุงศรีฯ มีทั้งสิ้น 2.4 ล้านบัตร สิ้นปีนี้จะเพิ่มเป็น 2.5 ล้านบัตร ส่วนใหญ่ใช้จ่ายน้ำมัน ไฮเปอร์มาร์เก็ตและอาหาร
นายฟิลิป กล่าวว่า สิ่งที่ธนาคารเป็นห่วงมากที่สุดที่อาจส่งผลกระทบต่อลูกค้ารายย่อย คือ ปัญหาเงินเฟ้อ ซึ่งจะทำให้อำนาจการจับจ่ายของประชาชนน้อยลง เป็นเรื่องต้องระวัง ขณะที่การเติบโตของเศรษฐกิจโลกก็อาจส่งผลกระทบบ้างเล็กน้อย แต่โดยรวมคุณภาพลูกค้ารายย่อยยังไปได้ หนี้ที่ไม่ก่อให้เกิดรายได้(เอ็นพีแอล) ก็ลดลง เนื่องจากเศรษฐกิจขณะนี้ยังไปได้ดี ขณะที่ธนาคารจะใช้ระบบการคัดกรองลูกค้าโดยดูความเสี่ยงจากอัตราการก่อหนี้เป็นหลักก่อนให้สินเชื่อแต่ละราย
สำหรับนโยบายลดหย่อนภาษีบ้าน และรถคันแรกของรัฐบาลนั้น เชื่อว่าจะกระตุ้นความต้องการซื้อของประชาชนได้มากขึ้น และช่วยกระตุ้นตลาดให้คึกคัก รถยนต์ปีนี้น่าจะขายได้ 1 ล้านคัน ซึ่งการพิจารณาอนุมัติสินเชื่อก็ยังคงเน้นเรื่องภาระหนี้ต่อเดือนของลูกค้าเหมือนเดิม